次韵子瞻人日獵城西
作者：蘇轍
朝代：宋

paragraphs: 將賢士氣振，令肅軍聲悄。
晨登戲馬臺，一試胡騕褭。
城空巷無人，里社轉相曉。
吾公庶無疾，但恐園囿小。
荆榛一焚蕩，雉兔皆驚矯。
翩翩白馬將，手把青絲挑。
少小事邊徼，斬刈輕荼蓼。
殿前賜鞍勒，珂月明皎皎。
自言得所事，强暴無不了。
廟算本詩書，下策禁焚燎。
當令百鍊剛，甘就一指繞。
低回未嘗試，坐被世人少。
秋霜一朝下，凌厲見鷙鳥。
爲君整驕惰，重立穰苴表。